CELEX: 32014D0085
Language: lv
Date: 2014-02-13 00:00:00
Title: 2014/85/ES: Komisijas Lēmums ( 2014. gada 13. februāris ) par varu saturošu biocīdu laišanu tirgū būtiskam lietojumam (izziņots ar dokumenta numuru C(2014) 718)

15.2.2014   
            
            
               LV
            
            
               Eiropas Savienības Oficiālais Vēstnesis
            
            
               L 45/22
            
         
      KOMISIJAS LĒMUMS
   
   (2014. gada 13. februāris)
   par varu saturošu biocīdu laišanu tirgū būtiskam lietojumam
   (izziņots ar dokumenta numuru C(2014) 718)
   (Autentisks ir tikai teksts angļu, nīderlandiešu, poļu un spāņu valodā)
   (2014/85/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Komisijas 2007. gada 4. decembra Regulu (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (1), un jo īpaši tās 5. panta 3. punktu,
   tā kā:
   
               (1)
            
            
               Saskaņā ar 4. pantu Komisijas 2000. gada 7. septembra Regulā (EK) Nr. 1896/2000 par Eiropas Parlamenta un Padomes Direktīvas 98/8/EK par biocīdajiem produktiem 16. panta 2. punktā minētās programmas pirmo posmu (2), varš tika pieteikts izmantošanai cita starpā 2., 5. un 11. produktu veidā, kā tie definēti V pielikumā Eiropas Parlamenta un Padomes 1998. gada 16. februāra Direktīvā 98/8/EK par biocīdo produktu laišanu tirgū (3).
            
         
               (2)
            
            
               Noteiktajos termiņos netika iesniegta pilnīga dokumentācija par vara iekļaušanu Direktīvas 98/8/EK I, I A vai I B pielikumā. Saskaņā ar Komisijas 2012. gada 9. februāra Lēmumu 2012/78/ES par dažu vielu neiekļaušanu I, I A vai I B pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū (4), kas jālasa kopā ar Regulas (EK) Nr. 1451/2007 4. panta 2. punktu, varu no 2013. gada 1. februāra nelaiž tirgū lietošanai 2., 5. un 11. produktu veida sastāvā.
            
         
               (3)
            
            
               Saskaņā ar Regulas (EK) Nr. 1451/2007 5. pantu Apvienotā Karaliste, Spānija, Nīderlande un Polija ir iesniegušas Komisijai atsevišķus pieteikumus, lai saņemtu atļauju laist tirgū varu saturošus biocīdus tādam lietojumam, kas šā lēmuma pielikumā norādīts ar vārdu “Jā”.
            
         
               (4)
            
            
               Komisija šos pieteikumus padarīja publiski pieejamus elektroniski. Tika saņemti apsvērumi, un tos padarīja publiski pieejamus.
            
         
               (5)
            
            
               Pieteikumos apgalvots, ka legionella baktēriju pārnešana tiek saistīta ar ūdens izmantošanu, jo īpaši ar dzeramā ūdens, mazgāšanās vajadzībām lietotā ūdens un dzesēšanas torņu ūdens izmantošanu. Turklāt legionella baktēriju infekcija var būt nāvējoša, jo īpaši tādām neaizsargātām grupām kā slimnīcu pacienti. Saskaņā ar pieteikumiem piemērotas legionella baktērijas kontroles sistēmas izvēlēšanās ir sarežģīta un ir atkarīga no vairākiem parametriem, piemēram, sistēmas projekta, vecuma, sarežģītības un ūdens ķīmiskā sastāva.
            
         
               (6)
            
            
               Tāpat dažos pieteikumos apgalvots, ka varu saturošos biocīdus izmanto, lai novērstu dažādu organismu veidošanos atklātā jūrā esošo naftas un gāzes platformu ūdens pievades sistēmās, kurās to lietojums ir būtisks, lai novērstu ūdens pievadu aizsērēšanu un cita starpā nodrošinātu ūdens apstrādi, dzeramā ūdens un mazgāšanās vajadzībām lietotā ūdens ražošanu, kā arī ugunsdzēšanas sistēmas darbību, jo šāda pievada aizsērēšana var apdraudēt platformas personāla veselību un drošību.
            
         
               (7)
            
            
               Sabiedriskās apspriešanās laikā tika saņemti apsvērumi par to, ka pastāv arī citas ūdens sistēmu dezinfekcijas metodes. Tomēr dalībvalstis, kuras iesniegušas pieteikumus, norādīja, ka šo valstu teritorijās legionella baktērijas kontrolei ir vajadzīga virkne tehniski un ekonomiski īstenojamu alternatīvu, lai vajadzības gadījumā atklātā jūrā esošās iekārtās samazinātu galveno ūdens pievadu aizsērēšanas risku. To dažu sabiedrisko apspriešanos laikā apstiprināja arī attiecīgo iekārtu lietotāji, piemēram, slimnīcas.
            
         
               (8)
            
            
               Tādējādi, neatļaujot veikt legionella baktērijas kontroli vai vajadzības gadījumā novērst organismu veidošanos atklātā jūrā esošo naftas un gāzes platformu ūdens pievades sistēmās, minētajās dalībvalstīs tiktu radīts būtisks apdraudējums sabiedrības veselībai. Tāpēc ir jāparedz pieprasītās atkāpes būtiskam lietojumam.
            
         
               (9)
            
            
               Tomēr, ja bez nepamatotas kavēšanās netiks iesniegts pilnīgs pieteikums attiecībā uz vara izmantošanu attiecīgajos produktu veidos, varu saturošo biocīdu lietotājiem legionella baktērijas kontrolei vai dažādu organismu veidošanās novēršanai būtu jāīsteno alternatīvas metodes. Tāpēc būtu lietderīgi noteikt, ka šādā gadījumā lietotājus minētajās dalībvalstīs laikus aktīvi informē, lai šie lietotāji varētu nodrošināt, ka alternatīvās metodes ir efektīvas, pirms varu saturošie biocīdi ir jāizņem no tirgus,
            
         IR PIEŅĒMUSI ŠO LĒMUMU.
   1. pants
   1.   Piemērojot nosacījumus, kas paredzēti Regulas (EK) Nr. 1451/2007 5. panta 3. punktā, Apvienotā Karaliste, Spānija, Nīderlande un Polija var atļaut laist tirgū varu saturošus biocīdus (EK Nr. 231-159-6, CAS Nr. 7440-50-8) lietojumiem, kas norādīti šā lēmuma pielikumā.
   2.   Ja ir iesniegta dokumentācija, lai saņemtu apstiprinājumu vara izmantošanai produktu veidos minētajam lietojumam, un novērtētāja dalībvalsts to ir pilnībā pārbaudījusi vēlākais līdz 2014. gada 31. decembrim, Apvienotā Karaliste, Spānija, Nīderlande un Polija var arī turpmāk atļaut laist tirgū minētos biocīdus līdz termiņam, kas noteikts Regulas (ES) Nr. 528/2012 89. pantā gadījumiem, kad viela ir vai nav apstiprināta.
   3.   Citos gadījumos, kas nav paredzēti 2. punktā, Apvienotā Karaliste, Spānija, Nīderlande un Polija var arī turpmāk atļaut minēto biocīdu laišanu tirgū līdz 2017. gada 31. decembrim, ja minētās dalībvalstis no 2015. gada 1. janvāra nodrošina lietotāju aktīvu informēšanu par tūlītējo nepieciešamību efektīvi īstenot alternatīvas metodes attiecīgajam nolūkam.
   2. pants
   Šis lēmums ir adresēts Spānijas Karalistei, Nīderlandes Karalistei, Polijas Republikai un Lielbritānijas un Ziemeļīrijas Apvienotajai Karalistei.
   
      Briselē, 2014. gada 13. februārī
      
         
            Komisijas vārdā –
         
            Komisijas loceklis
         
         Janez POTOČNIK
         
      
   
   
      (1)  OV L 325, 11.12.2007., 3. lpp.
   
      (2)  OV L 228, 8.9.2000., 6. lpp.
   
      (3)  OV L 123, 24.4.1998., 1. lpp.
   
      (4)  OV L 38, 11.2.2012., 48. lpp.
   
      PIELIKUMS
      
         Lietojumi, kurus turpmāk minētās dalībvalstis var atļaut, ja tie atbilst 1. panta nosacījumiem
      
      
                   
               
               
                  Apvienotā Karaliste
               
               
                  Spānija
               
               
                  Nīderlande
               
               
                  Polija
               
            
                  2. produktu veids: legionella baktērijas kontrole ūdenī, kas paredzēts cilvēku vajadzībām, piemēram, mazgāšanās vajadzībām
               
               
                  Jā
               
               
                  Jā
               
               
                   
               
               
                  Jā
               
            
                  5. produktu veids: legionella baktērijas kontrole dzeramajā ūdenī
               
               
                  Jā
               
               
                  Jā
               
               
                  Jā
               
               
                   
               
            
                  11. produktu veids: legionella baktērijas kontrole dzesēšanas torņu ūdenī
               
               
                   
               
               
                  Jā
               
               
                  Jā
               
               
                  Jā
               
            
                  11. produktu veids: organismu veidošanās novēršana atklātā jūrā esošo naftas un gāzes platformu ūdens pievades sistēmās
               
               
                   
               
               
                   
               
               
                  Jā